text:
Saan a mamingga a diskusion ti maipapan iti edukasion. Nagadu dagiti wagas ken kapanunotan no kasano nga idur-as ken ingato ti kalidadna a kas iti kidkiddawen ti sangalubongan a merkado. Ngem saan met a masirip iti husto a tun-oyen ti makunkuna a kalidad tapno nalaklaka a targeten ken danonen iti dinno a lubong a yanna.
Ta ania ti makunkuna a nangato ti kalidad nga edukasion? Ania met ti makunkuna a nababa ti kalidadna nga edukasion?
Maymaysa ti sungbat dagita dua a saludsod. No saan a mabalin nga isangdo wenno ilaban ti kita ti edukasion iti nainlubongan a merkado ken mas lalo no reject pay daytoy para iti bukod a pagkasapulan wenno lokal a kasapulan, makuna a saan a nakaragpat iti standard ti edukasion nga awit ti nagraduar.
Tumakder iti kaadduan ti de kalidad nga edukasion uray sadino a papanan. Saan a paatiw no di ket rumimbaw iti amin a kanito ken panawen. Agtultuloy a proseso ti de kalidad nga edukasion, saan a mamingga nga agpidut ken mangammo kadagiti kabarbaro a banag a mainayon iti sigud nga ammo.
Ngem kasanon no adda dagiti nanglinteg iti inda panangragpat iti edukasionda?
Kas koma dagiti naggatang iti dissertations, theses, term papers, essays ken dadduma pay a katuladna a proyekto iti eskuelaan. Ala , saantayon nga iraman ditoy dagiti ginatang a grado, lalo ti ginatang a diploma wenno dagiti nagtaud iti Recto University .
Rumbeng kadi nga ipaaramid iti sabali dagitoy a dissertations, theses, term papers, essays ken dadduma pay a rekitos ti asignatura wenno panagraduar?
Mayat man ken saan ti kaadduan, iti sistema ti edukasion iti pagilian, adda dagiti magatang wenno ipapaaramid ti estudiante a dissertations, theses, term papers, essays ken dadduma pay a katukadna a project iti eskuelaan. Nasaknap la unayen daytoy ken nabayagen a mapaspasamak. Maigapu daytoy saan laeng iti kinasadut ti estudiante no di pay kinaawan ti interesna nga agaramid, kaawan ti ammona wenno kaawan ti simrek kenkuana nga adal.
Ti rigatna, kalpasan a nagraduar ti estudiante a nagpaaramid kadagita a rekititos, inton makastrek iti trabaho, saanna nga ammo dagiti porporma dagiti nadumaduma a kita ti sinurat. Saanna nga ammo ti agsurat iti gagangay laeng nga essay wenno saanna pay nga ammo ti agsurat iti simple laeng a damag.
Itoy a punto, bimmaba ti kalidad ti edukasion a naikawes iti nagpaaramid. Sino ti akimbasol?
Madama a maad-adal ken maipagpagna tapno agbalin a linteg iti pagilian ti Senate Bill 2053, wenno ad-adda a maawagan iti “Academic Honesty Act of 2008” .
Ania aya daytoy?
Panangiparit iti panaglako ken panaggatang kadagiti dissertations, theses, term papers, essays, reports, research ken kanaig a projects kadagiti estudiante.
Rumbeng laeng, saan kadi?
No agtultuloy ti panaggatang ken panaglako kadagiti dissertations ken dadduma pay a kasapulan iti panagturpos, lalo a bumaba ti kalidad ti edukasion ti pagilian.
Nababa ketdin a, dayta multa a P10,000.00 ken pannakaibalud kadagiti maduktalan a naggatang ken naglako.
Nakapatpateg ti academic achievement iti pananggun-od iti ar-arapaapen a trabaho, nangato a sueldo wenno pannakastrek kadagiti nalalatak a pagtrabahuan a mangit-ited iti nangato a pasueldo ken adu a benepisio.
Ngem kasanon no ginatang dagita nga academic achievements?
Kadagiti napalabas a dekada, kalakaan amin a pakaaalaan iti masters degree ti maipapan iti field of study iti literature. Adu dagiti ready made a para itoy. Adu payen dagiti nasurat nga artikulo a mabalin a tuladen wenno yesmagel lattan. Ngem kadagitoy a panawen, manmanon san ti eskuelaan a mangayat a ti litertature ti field of study iti masters degree.
Iti napalabas a symposium a dinar-ayak, ti “IT Today”, naiyammo ti kasasaad ken pagturongan ti information technology iti agdama ken ania dagiti lapped iti naannayas a dur-asanna.
Nadakamat iti seminar ti “poor use in English” ken ti kinakurang ti ammo dagiti nagraduar a lapped iti panagdur-as ti IT.
Saan laeng nga IT ti agparikut iti poor use in English no di pay dagiti sabsabali a kurso.
Kasta met a saan laeng nga IT ti agproblema iti kinakurang iti ammo, no di sapasap a problema ti panagdur-as.
Ngem ti ad-adda a nakaawis iti imatangko ti natangken a panangisawang ti resource speaker iti Iluko: “Saanyo a gatangen dagita theses ken dissertationyo! No diyo aramiden a mismo, dakayonto met laeng ti aglak-am no addakayonton iti trabaho a diyo ammon ti kudkuditenyo.”
Iti IT ken uray kadagiti sabsabali pay a kurso, simple laeng dagiti theses ken panangdependar wenno panangipresentar kadagitoy babaen ti power point presentation. Ngem no masadut nga agaramid ti estudiante wenno talaga a dina ammo ti agaramid iti thesis wenno presentation ket gatangenna laengen, santo nagsao ken nagdependar, ania ngarud ti namnamaen a kalidad ti edukasion a naragpatna? Inton adda iti trabaho ket pagaramidenda iti technical writing wenno ania la ditan a sinurat, kasano nga ammona ti ar-aramidenna?
Adda iti ima a mismo dagiti estudiante, saan laeng kadagiti mannursuro, ti de kalidad nga edukasion. No saanna (estudiante) nga aramiden dagiti rumbeng nga aramidenna ket ipatulokna lattan kadagiti ginatang ken maipapaaramid, maysa a factor daytoy iti panagbaba ti kalidad ti edukasion ti pagilian.
Rumbeng laeng a suportaran ti Senate Bill 2053 no kayat nga itag-ay ken padur-asen ti kalidad ti edukasion ti pagilian. Narigaten no maulit nga addanto manen nalatak a programa iti telebision a makadakamat a maysa a diploma mill ti pagiliantayo.#
Saturday, May 31, 2008
Ania ti de kalidad nga edukasion?
Saan a mamingga a diskusion ti maipapan iti edukasion. Nagadu dagiti wagas ken kapanunotan no kasano nga idur-as ken ingato ti kalidadna a kas iti kidkiddawen ti sangalubongan a merkado. Ngem saan met a masirip iti husto a tun-oyen ti makunkuna a kalidad tapno nalaklaka a targeten ken danonen iti dinno a lubong a yanna.
1 comment:
- suzi said...
-
Blogs are so interactive where we get lots of informative on any topics...... nice job keep it up !!
________________________
Buy term papers
- 10:05 PM


c: text/html

text:
Purpuro
Ti purpuro (Ingles:archipelago) wenno makunkuna pay a grupo ti isla, ket maysa a kawar wenno ummong iti is-isla. Ti balikas iti Inggles nga archipelago ket naala iti Griego ἄpxι- – arkhi- ("ehukotibo") ken πέλaYoς – pélagos ("baybay") babaen ti Italiano nga arcipelago. Iti Italiano, mabalin nga iti panagsurot ti tradision ti kina-ugma, ti purpuro isu ti husto a nagan ti Baybay Eheo ken, ti napalabas, ti panag-usar ket naiyalis iti Is-isla nga Eheo. Inus-usar daytoy tatan iti aniaman a grupo iti isla wenno, iti sagpaminsan, iti baybay a naglaon ti adu a bilang ti naiwarwaras nga is-isla a kas iti Baybay Eheo.[1]
Dagiti kita ti purpuro[urnosen | urnosen ti taudan]
Dagiti purpuro ket mabalin a masarakan nga agmaymaysa iti bagi ti maysa a kadanuman wenno kaarruba iti maysa a dakkel a bagi ti masa ti daga. Kas pagarigan, ti Eskósia ket addaan ti 700 a ribo nga is-isla a palikmutenna ti kangrunaan a daga a mangaramid iti maysa a purpuro. Dagiti purpuro ket masansan a bulkan, a maporporma ti igid dagiti arko ti isla a naaramid iti nasasabtan a sona wenno rehion dagiti bulkan, wenno nagbanagan pay iti pannakainurunur, pannakanayon ti dag-daga, ken kangato ti daga.
Dagiti lima a baro a pagilian a kadawyan a purpuro ket Indonesia, Hapon, Filipinas, Baro a Selanda, ken ti Nagkaykaysa a Pagarian. Ti kadakkelan a purpuro a pagilian babaen ti kalawa ket ti Indonesia.[2]Ti purpuro nga addaan ti kaaduan nga is-isla ket ti Purpuro a Baybay idiay Pinlandia.
Dagiti nagibasaran[urnosen | urnosen ti taudan]
- ^ "Archipelago". Farlex, Inc. 2008. Naiyarkibo manipud iti ti kasisigud idi 2008. Naala idi 2008-10-02.
- ^ "Indonesia". The World Factbook. Central Intelligence Agency. 2008-12-04. Naala idi 2008-12-07.

robotstxt: allowed

filter: keep


text:
Koleksion ti Retrato iti Warwick 1 (Mayo Agingga iti Agosto 2014)
Agipatpatakder dagiti Saksi ni Jehova iti agbalinto a sangalubongan a hedkuarterda iti Warwick, New York. Manipud Mayo agingga iti Agosto 2014, adu ti nagapuanan dagiti agtrabtrabaho iti konstruksion iti pannakaibangon ti Vehicle Maintenance Building, ti Administration Offices/Services Building, ken ti residence building C ken D. Ipakita dagiti naurnong a retrato ti dadduma a nagapuanan kabayatan dayta a tiempo.
Mayo 1, 2014—Lugar a pagibangonan iti Warwick
Buya manipud iti makin-abagatan a laud, a matannawagan ti Sterling Forest Lake (Blue Lake) iti amianan. Iti makinsango a paset, maar-aramid ti basement ti residence D. Iti asideg ti lake, maisagsagana ti pannakakonkreto ti residence C.
Mayo 14, 2014—Sabali a lugar a pakaar-aramidan ti panagsangal
Dagiti trabahador nga agas-asembol iti banio, a maawagan pod, a maikabil kadagiti residence building. Addaan dagitoy a pod kadagiti frame, wallboard, adda met maiplastar a tubo ken waya ti koriente, pagnaan ti angin, ken pannakaserra ti bathtub. Makompletonto laeng ti banio inton maiplastar ti pod iti residence building.
Mayo 22, 2014—Vehicle Maintenance Building
Dagiti tubero nga agtrabtrabaho iti basement. Bayat ti panagibangon, agserbi dayta kas panganan ti agarup 500 a trabahador, ken adda pay dadduma a paset ti building a panganan ti 300 pay a trabahador. Inton dandani malpas ti proyekto, maikkatto daytoy a temporario a dining room tapno mairingpas daytoy a building para iti pannakamantener dagiti lugan.
Hunio 2, 2014—Vehicle Maintenance Building
Dagiti trabahador a mangiwarwaras iti espesial ti pannakaisaganana a daga para iti atep (green roof). Dagita nga atep nga addaan kadagiti agtubo a ruot ket makatulong iti aglawlaw gapu ta pabassitenna ti mausar nga enerhia, kissayanna ti agayus a danum gapu iti tudo, ken sagatenna dagiti rugit manipud iti tudo.
Hunio 5, 2014—Administration Offices/Services Building
Daytoy a patakder ket buklento ti tallo nga agdedekket a pasdek, a ti kalawa ti suelo dagitoy ket agdagup iti 42,000 a metro kuadrado (450,000 sq ft). Makita ditoy dagiti kontraktor a mangiplasplastar kadagiti landok a mausar para kadagiti adigi.
Hunio 18, 2014—Vehicle Maintenance Building
Trabahador nga agus-usar iti propane torch para iti aspalto nga atep. Nakasuotda kadagiti harness tapno saanda a matnag.
Hunio 24, 2014—Residence C
Pannakaiplastar ti naasembol a ductwork ken HVAC equipment. Kadagiti Saksi nga agtrabtrabaho kadagiti proyekto iti Warwick, agarup 35% kadakuada ket babbai.
Hulio 11, 2014—Montgomery, New York
Nagatang daytoy a pasilidad idi Pebrero 2014 a mausar iti proyekto. Agserbi daytoy a pasilidad kas bodega ken lugar a pagsangalan. Ti uneg daytoy ket aglawa iti 20,000 a metro kuadrado (220,000 sq ft). Dagiti makita a puraw iti makinngato a kannawan ti retrato ket dagiti pod ti banio a nakasaganan a maipatulod.
Hulio 24, 2014—Residence C
Ti makitkita ditoy ket ti makin-amianan a daya a paset ti site. Agnaedto ditoy a pasdek ti agarup 200 a miembro ti hedkuarter. Ti kadakkel ti kaaduan a kuarto ket adda iti nagbaetan ti 30 ken 55 a metro kuadrado (350 ken 600 sq ft). Addaanto dagitoy iti bassit a kosina, banio, ken bassit a beranda.
Hulio 25, 2014—Maintenance Building/Resident Parking
Maisagsagana ti site a pagibangonan. Iti makinngato a kannigid ti retrato, rumrumeken ti makina dagiti nakali a bambanag a mausarto iti proyekto. Inton malpas ti intero a proyekto, agarup 260,000 a metro kubiko (340,000 cu yd) a daga ti maikkaten manipud iti lugar a pagibangonan iti Warwick. Inaldaw nga agarup 23 a bagon ti maus-usar.
Hulio 30, 2014—Vehicle Maintenance Building
Mamulmulaan dagiti atep kadagiti ruot.
Agosto 8, 2014—Lugar a pagibangonan iti Warwick
Manipud iti boom (atiddog a paset a pagibagkat) ti dakkel a crane, makita ti buya ti makin-abagatan a laud manipud iti ngatuen ti office building. Iti makimbaba a kannigid, makita ti nalpasen a Visitor Parking Building. Inaldaw a mapno daytoy kadagiti lugan dagiti agtrabaho. Dadduma a Saksi ti agmaneho iti 12 nga oras a mapan iti site tapno agboluntario iti tallo wenno uppat laeng nga aldaw.
Agosto 13, 2014—Vehicle Maintenance Building
Dandanin malpas ti temporario a dining room. Babaen kadagiti video monitor (saan pay a naikapet) ken dagiti speaker a naikapet iti bobida, dagiti trabahador mangngeg ken mabuyada ti morning worship ken dadduma pay a naespirituan a programa manipud iti sanga nga opisina ti United States.
Agosto 14, 2014—Administration Offices/Services Building
Pannakabuhos ti umuna a kadsaaran. Iti kannawan, agus-usar ti maysa a trabahador iti concrete vibrator tapno masigurado nga awan awang ti konkreto ken nasaysayaat ti pannakasedsed ti konkreto.
Agosto 14, 2014—Administration Offices/Services Building
Dagiti tubo a pagnaan ti waya ti koriente iti tengnga ti pasdek, a nakasaganan a mabuhusan iti basement slab.
Agosto 14, 2014—Administration Offices/Services Building
Dandanin malpas ti pannakabuhos ti suelo ti umuna a kadsaaran. Daytoy pay laeng ti kaaduan a buhos iti proyekto iti Warwick, nga agdagup iti 540 a metro kubiko (700 cu yd). Ti naibuhos a semento ket naisagana iti batch plant (pakatemplaan ti semento ken graba) nga adda iti site, sa intulod ti walo a mixing truck ken nausar ti dua a concrete pump. Naibuhos dayta iti agarup 5.5 nga oras. Iti tengnga ti retrato, naipatakder ti maysa kadagiti torre nga ayan ti agdan ti building.
Agosto 14, 2014—Residence C
Maar-aramid ti barandilias ti atep. Iti makinngato a kannawan ti retrato, madama a maar-aramid ti basement ti residence A.
Agosto 15, 2014—Residence C
Ingatngato ti crane iti maikatlo a kadsaaran ti nalpasen a pod ti banio. Adu dagiti material a nasangal a nasaksakbay para iti proyekto iti Warwick. Gapu iti dayta, maliklikan ti panaglilinnetnet iti site ken al-alisto ti trabaho.
Agosto 20, 2014—Residence C
Dagiti kontraktor nga agikapkapet kadagiti semento a diding, a naaramid a nasaksakbay ken nainut iti enerhia. Natinaan dagiti konkreto a diding tapno saanen a kasapulan a mapintaan ken basbassit ti kasapulan a pannakamantenerna. Gapu ta alisto a maiplastar, makatulong daytoy iti pannakalpas ti proyekto iti naikeddeng a tiempo.
Agosto 31, 2014—Lugar a pagibangonan iti Warwick
Buya manipud iti makin-abagatan a laud. Iti makinsango a paset, nakasaganan dagiti pormas para iti sumaganad a kadsaaran ti residence D. Iti likud dayta, dandanin malpas ti istraktura ti residence C.


text:
Papa Bonifacio III
Ni Papa Bonifacio III ket isu ti Papa manipud idi 19 Pebrero aginggana idi 12 Nobiembre 607. Urayno nabiit laeng ti panawenna a kas maysa a Papa, isu ket nakaited kadagiti adu a kontribusion iti organisasion ti Katoliko a Simbaan.
Dagiti nagibasaran[urnosen | urnosen ti taudan]
Mangiraman daytoy nga artikulo ti teksto manipud iti pablaak nga adda itan iti dominio a publiko: Herbermann, Charles, ed. (1913). "Pope Boniface III". Ensiklopedia Katolika. New York: Robert Appleton.
- Ekonomou, Andrew J. 2007. Bisantino a Roma ken dagiti Griego a Papa: Dagiti Dumaya nga impluensia iti Roma ken ti kinapapa manipud kenni Gregorio ti Nalatak aginggana kenni Zacarias, A.D. 590–752. Lexington Books.
Dagiti silpo ti ruar[urnosen | urnosen ti taudan]
Midia a mainaig kenni Papa Bonifacio III iti Wikimedia Commons


text:
KAPITULO 134
Awan Nagyan ti Tanem ta Nagungaren ni Jesus!
MATEO 28:3-15 MARCOS 16:5-8 LUCAS 24:4-12 JUAN 20:2-18
NAGUNGAR NI JESUS
DAGITI PASAMAK ITI TANEM NI JESUS
NAGPARANG ITI NAGDUDUMA A BABBAI
Nakigtot dagiti babbai a nakakita nga awan nagyan ti tanem! Napan a dagus ni Maria Magdalena ken “Simon Pedro ken iti sabali pay nga adalan, a patpatgen ni Jesus”—ni apostol Juan. (Juan 20:2) Nupay kasta, nakakita iti anghel ti dadduma a babbai nga adda idi iti tanem. Ket iti uneg ti pakalaglagipan a tanem, adda pay sabali nga anghel a “nakabado iti puraw.”—Marcos 16:5.
Imbaga ti maysa nga anghel kadakuada: “Dikay agbuteng, ta ammok a sapsapulenyo ni Jesus a nailansa iti kayo. Awan ditoyen, napagungaren kas iti imbagana. Umayyo kitaen ti nakaikabilanna. Kalpasanna, darasenyo, ibagayo kadagiti adalanna a napagungaren. Mapmapanen idiay Galilea.” (Mateo 28:5-7) Gapuna, “agpigpigerger ken napalalo ti siddaawda.” Nagtaray dagiti babbai a napan nangipadamag kadagiti adalan.—Marcos 16:8.
Iti dayta a tiempo, nakitan ni Maria da Pedro ken Juan. Umanangsab nga impadamagna: “Adda nangala iti Apo iti nakaitanemanna, ket saanmi nga ammo ti nangikabilanda.” (Juan 20:2) Nagtaray da Pedro ken Juan. Naparpartak ni Juan isu nga immuna a nakadanon iti tanem. Simmirip ket nakitana dagiti bedbed, ngem nagtalinaed iti ruar.
Idi simmangpet ni Pedro, simrek iti tanem. Nakitana dagiti lupot a lienso ken ti lupot a nangbungon iti ulo ni Jesus. Simrek met laeng ni Juan, ket namati iti imbaga ni Maria. Saanda a napanunot a nagungaren ni Jesus nupay imbagana idin. (Mateo 16:21) Gapu ta mariribukanda, nagawiddan. Ngem ni Maria, a nagsubli iti tanem, ket nabati sadiay.
Kabayatanna, nagtaray ti dadduma a babbai a mapan mangibaga kadagiti adalan a nagungaren ni Jesus. Ngem bayat nga agtartarayda, nasabatda ni Jesus ket kinunana: “Naimbag nga aldawyo!” Nagrukobda ket “nagruknoyda kenkuana.” Kinuna ni Jesus: “Dikay agbuteng! Inkay ipadamag daytoy kadagiti kakabsatko tapno mapanda idiay Galilea, ket makitadakto sadiay.”—Mateo 28:9, 10.
Sakbay dayta, idi nagginggined ken nagparang dagiti anghel, “nagpigerger dagiti guardia [nga adda iti tanem] gapu iti butengda kenkuana nga uray la dida nakagunay.” Idi nakagunaydan, napanda iti siudad ket “impadamagda kadagiti panguluen a papadi ti amin a napasamak.” Nakisarita dagiti papadi kadagiti panglakayen dagiti Judio. Inkeddengda a pasuksokanda dagiti soldado tapno saanda nga ibaga kadagiti tattao. Kinunada: “Immay dagiti adalanna iti rabii ket tinakawda ti bangkayna bayat a matmaturogkami.”—Mateo 28:4, 11, 13.
Mabalin a mapapatay dagiti soldado a Romano no makaturogda iti panagguardiada, isu nga inkari dagiti papadi: “No maammuan daytoy [ti panagulbodda maipapan iti pannaturogda] ti gobernador, saankay nga agdanag ta dakaminton ti makisarita kenkuana.” (Mateo 28:14) Inawat dagiti soldado ti pasuksok ket inaramidda ti imbilin dagiti papadi. Iti kasta, nagwaras kadagiti Judio ti damag a natakaw ti bangkay ni Jesus.
Agladladingit pay laeng ni Maria Magdalena idiay tanem. Idi mapanna kitaen ti tanem, nakitana ti dua nga anghel a nakabado iti puraw! Nakatugaw ti maysa iti uluanan idi ti bangkay ni Jesus ket adda iti sakaanan ti maysa. Dinamagda: “Apay nga agsangsangitka?” Insungbat ni Maria: “Innalada ti Apok, ket diak ammo ti nangikabilanda.” Kalpasan a naibagana dagitoy, timmaliaw ket adda nakitana a nakatakder. Inulitna ti imbaga ti anghel ken kinunana: “Apay nga agsangsangitka? Asino ti sapsapulem?” Gapu ta impagarup ni Maria nga isu ti hardinero, kinunana: “Apo, no innalam ti bangkayna, ibagam ti nangikabilam, ta innak alaen.”—Juan 20:13-15.
Iti kinapudnona, kasarsarita ni Maria ti nagungaren a ni Jesus, ngem saan idi a nabigbig ni Maria. Nupay kasta, idi kinunana, “Maria!” nabigbig ni Maria a ni Jesus dayta, ta ammo ni Maria ti wagas ti pannakisasaona. “Rabboni!” (kayatna a sawen, “Mannursuro!”), siraragsak a kinuna ni Maria. Ngem gapu ta pampanunotenna a dandanin mapan idiay langit, iniggamanna ni Jesus. Gapuna, kinuna ni Jesus: “Ibbatannak, ta diak pay immuli iti Ama. Ngem inka ibaga kadagiti kakabsatko, ‘Umuliak ken Amak ken Amayo ken iti Diosko ken Diosyo.’”—Juan 20:16, 17.
Nagtaray ni Maria a napan iti naguummongan dagiti apostol ken ti dadduma nga adalan. Imbagana kadakuada: “Nakitak ti Apo!” ket imbagana ti nangngegda iti dadduma a babbai. (Juan 20:18) Ngem “impagarup dagiti apostol nga agar-aramidda laeng iti estoria, isu a saanda a pinati.”—Lucas 24:11.
Ammuem ti Ad-adu Pay
Napagungar ni Jesus!
Kasano a naammuan dagiti adalan ni Jesus nga isu ket pinagungar ti Dios?


text:
Iwanwanwan ni Jehova Dagiti Adipenna iti Panagbiagda
“Daytoy ti dalan. Magnakayo iti dayta.”—ISA. 30:21.
KANTA: 65, 48
1, 2. (a) Adu a biag ti naispal ti ania a pakdaar? (Kitaen ti ladawan iti rugi ti artikulo.) (b) Ania a panangiwanwan a makaispal iti biag ti adda kadagiti adipen ti Dios?
“STOP, LOOK, LISTEN.” Adun a biag ti naisalbar dagitoy a sasao. Nasurok a 100 a tawen ti napalabasen, adda dadakkel a karatula a nakaisuratan dagitoy a sasao a naikabil kadagiti pagsabatan ti riles ken kalsada idiay North America. Ania ti makagapu? Tapno dagiti lugan saanda a bumallasiw iti riles iti di umiso a tiempo ken madungpar ida ti bumanesbes a tren. Wen, makaisalbar iti biag ti panangipangag iti dayta a pakdaar.
2 Nasaysayaat pay ti aramiden ni Jehova ngem ti panangikabil kadagita a karatula. Arigna agtakder iti sango dagiti adipenna, nga itudtudona kadakuada ti dalan nga adayo iti peggad nga agturong iti biag nga agnanayon. Kasta met, agbalin a kas iti naayat a pastor ti arbanna, nga isurona kadagiti karnero ti umiso a dalan ken pakdaaranna ida tapno maliklikanda dagiti napeggad a dalan.—Basaen ti Isaias 30:20, 21.
NABAYAGEN NGA IWANWANWAN NI JEHOVA DAGITI ADIPENNA
3. Apay a matay ti tao?
3 Iti intero a pakasaritaan, nangipaay ni Jehova kadagiti espesipiko a bilin wenno instruksion. Kas pagarigan, idiay hardin ti Eden, nangted ni Jehova iti nalawag a bilin a mangiwanwan iti tao nga agturong iti agnanayon a biag ken kinaragsak. (Gen. 2:15-17) No nagtulnog koma da Adan ken Eva iti dayta a bilin, nailisida koma iti nakalkaldaang a biag a napno iti rigat a nagtungpal iti ipapatayda nga awanan iti namnama. Ngem imbes nga agtulnogda, dimngeg ni Eva iti balakad a kasla nagtaud iti maysa nga animal. Dimngeg met ni Adan ken Eva, a maysa laeng a tao. Tinallikudanda ti naayat a panangiwanwan ti Amada. Kas resultana, sagabaen ti tao ti ipapatay.
4. (a) Apay a kasapulan dagiti baro a pagalagadan kalpasan ti Layus? (b) Kasano a dagiti baro a kasasaad ipakitada ti kapanunotan ti Dios?
4 Bayat ti panagbiag ni Noe, nangted ti Dios iti bilin a nangispal iti biag. Kalpasan ti Layus, espesipiko nga imparit ni Jehova ti panangusar iti dara. Apay a kasapulan dayta? Ngamin adda baro a kasasaad. Ipalubosen ni Jehova a kanen dagiti tattao ti lasag ti animal. Gapuna, kasapulan dagiti baro a pagalagadan. Saanda a kanen ti lasag nga adda darana. (Gen. 9:1-4) Ti nagbalbaliw a kasasaad nalawag nga ipakitana ti kapanunotan ti Dios maipapan iti kukuana, ti biag. Kas Namarsua ken Manangted iti Biag, addaan iti kalintegan a mangipaay iti pagalagadan maipapan iti biag. Kas pagarigan, imbilinna a saan a patayen ti maysa a tao ti padana a tao. Ibilang ti Dios a sagrado ti biag ken dara, ket singirenna ti asinoman a di umiso ti panangusarna iti dayta.—Gen. 9:5, 6.
5. Ania ti usigentayo ita, ken apay?
5 Kitaentayo ti sumagmamano a pagarigan no kasano nga intultuloy ti Dios ti nangipaay iti panangiwanwan bayat ti ginasgasut a tawen. Daytoy a panangrepaso pabilgennatayo a sumurot iti panangiturong ni Jehova iti baro a lubong.
BARO A NASION, BARO A PAGALAGADAN
6. Apay a masapul nga agtulnog dagiti adipen ti Dios kadagiti linteg a naited ken Moises, ket ania koma ti rumbeng a kababalin dagiti Israelita?
6 Idi kaaldawan ni Moises, masapul dagiti nalawag a pagalagadan maipapan iti umiso a kababalin ken pamay-an ti panagdayaw. Apay? Gapu manen kadagiti nagbalbaliw a kasasaad. Iti nasurok a 200 a tawen, nagnaed dagiti annak ni Jacob idiay Egipto, ti daga nga adu ti nagdayaw kadagiti natay, nagusar kadagiti idolo, ken nagaramid kadagiti bambanag a nakababain iti Dios. Idi nawayawayaan dagiti adipen ti Dios iti panangadipen ti Egipto, kasapulan dagiti baro a panangiwanwan. Dagiti adipen ti Dios saandan a naadipen a tattao, no di ket siwayawayadan a nasion a mangannurot iti Linteg ni Jehova. Kuna ti dadduma a reperensia a ti Hebreo a sao a “linteg” ket nainaig iti sao a kaipapananna “mangiturong, mangiwanwan, mangisuro.” Nagserbi ti Mosaiko a Linteg kas mangsalaknib a pader maibusor iti nababa a moral ken di umiso a narelihiosuan nga ar-aramid ti dadduma a nasion. Idi impangag dagiti Israelita ti Dios, nabendisionan ti nasionda. Ngem idi sinukirda, nagsagabada.—Basaen ti Deuteronomio 28:1, 2, 15.
7. (a) Ilawlawagmo no apay a nangted ni Jehova iti bilin kadagiti adipenna. (b) Kasano a nagbalin ti Linteg a manangisuro para iti Israel?
7 Kasapulan dagiti baro a panangiwanwan gapu iti sabali pay a rason. Ibaga ti Linteg ti nagpateg a banag maipapan iti pagayatan ni Jehova. Dayta ti iyaay ti Mesias, ni Jesu-Kristo. Babaen iti Linteg, nalawag a makita nga imperpekto dagiti Israelita. Nakatulong met kadakuada ti Linteg tapno maawatanda a kasapulanda ti subbot, maysa a perpekto a sakripisio a naan-anay a mangabbong iti basol. (Gal. 3:19; Heb. 10:1-10) Kasta met, nakatulong ti Linteg tapno masalakniban ti linia ti pamilia nga agturong iti Mesias ken tapno mailasin inton agparang. Wen, ti Linteg nagbalin a temporario a manangisuro a mangiturong ken Kristo.—Gal. 3:23, 24.
8. Apay a masapul nga agpaiturongtayo kadagiti prinsipio a nakaibatayan ti Mosaiko a Linteg?
8 Kas Kristiano, magunggonaantayo met kadagiti pagalagadan a naited iti Linteg ti nasion ti Israel. Kasano? Mabalin a panunotentayo dagiti prinsipio a mainaig iti Linteg. Uray no saantayo nga al-alagaden dagita a linteg, adu kadagitoy ti mapagtalkan a mangiwanwan iti inaldaw a panagbiagtayo ken panagdayawtayo iti nasantuan a Diostayo a ni Jehova. Impaisuratna dagita iti Biblia tapno makasursurotayo kadagitoy, maiwanwantayo kadagiti prinsipio, ken maapresiartayo dagiti nangato a moral a pagalagadan para kadagiti Kristiano. Ipangagtayo ti kinuna ni Jesus: “Nangngegyo a naikuna, ‘Dika makikamalala.’ Ngem kunak kadakayo a ti tunggal maysa nga agtultuloy a mangmatmat iti maysa a babai tapno gartemanna nakikamalalan kenkuana iti pusona.” Gapuna, masapul a liklikantayo saan laeng a ti pannakikamalala no di ket uray ti tarigagay nga agaramid iti immoralidad.—Mat. 5:27, 28.
9. Gapu iti ania a baro a kasasaad a masapul ti baro a panangiwanwan ti Dios?
9 Idi dimteng ni Jesus kas ti Mesias, kasapulan ti baro a panangiwanwan ti Dios ken ti ad-adda pay a pannakaipalgak ti panggep ni Jehova. Masapul daytoy ta adda manen baro a kasasaad. Idi 33 C.E., inturong ni Jehova ti anamongna iti kongregasion Kristiano imbes a ti kongregasion ti nagkauna nga Israel.
PANANGIWANWAN ITI BARO A NAESPIRITUAN A NASION
10. Apay a naited dagiti baro a linteg iti kongregasion Kristiano, ket kasano a naiduma dagitoy kadagidiay naited kadagiti Israelita?
10 Idi umuna a siglo, dagiti adipen ti Dios a naipasidong iti urnos dagiti Kristiano nakaawatda iti baro wenno ad-adu nga instruksion iti panagdayaw ken kababalin. Dagitoy a napasnek nga adipen ti Dios addada iti babaen ti baro a tulag. Ti Mosaiko a Linteg ket naited iti maymaysa a nasion—ti nagkauna nga Israel. Maiduma iti dayta, ti naespirituan nga Israel ket buklen ti tattao manipud iti adu a nasion ken kasasaad. Talaga a “ti Dios saan a mangidumduma, no di ket iti tunggal nasion anamonganna ti tao nga agbuteng kenkuana ken agaramid iti kinalinteg.” (Ara. 10:34, 35) Ti Mosaiko a Linteg ti nangiwanwan iti nagkauna nga Israel iti Naikari a Daga. Naikitikit dagitoy a linteg iti bato. Para iti naespirituan nga Israel, “ti linteg ti Kristo” ket naibatay kadagiti prinsipio a naisurat iti puso. “Ti linteg ti Kristo” ket agaplikar ken agpaay a pakagunggonaan dagiti Kristiano sadinoman ti pagnanaedanda.—Gal. 6:2.
11. Ania a paset iti panagbiag ti Kristiano ti apektaran “ti linteg ti Kristo”?
11 Magunggonaan unay ti naespirituan nga Israel iti panangiwanwan ti Dios babaen iti Anakna. Sakbay la unay ti pannakaipasdek ti baro a tulag, nangted ni Jesus iti dua a nagpateg a bilin. Ti maysa ket maipapan iti panangasaba. Ti sabali ket maipapan iti kababalin dagiti pasurotna ken no kasano a tratuenda dagiti kapammatianda. Dagitoy a bilin ket para iti amin a Kristiano. Gapuna, agaplikar iti amin a pudno nga agdaydayaw ita, idiay man langit wenno ditoy daga ti namnamada.
12. Ania ti baro maipapan iti trabaho a panangasaba?
12 Usigentayo ti panangikasaba iti naimbag a damag nga imbilin ni Jesus nga aramiden dagiti pasurotna. Baro ti pamay-an ken ti teritoria a pangasabaanda. Kadagiti umuna a ginasgasut a tawen, dagiti tattao kadagiti nasion naawatda iti Israel idi napanda sadiay tapno agserbida ken Jehova. (1 Ar. 8:41-43) Napasamak dayta sakbay nga imbilin ni Jesus ti mabasatayo iti Mateo 28:19, 20. (Basaen.) Naibaga kadagiti adalan ni Jesus a mapanda iti amin a tattao. Idi aldaw ti Pentecostes 33 C.E., makitan a binaliwan ni Jehova ti pamay-an—ti panagebanghelio ket maaramiden iti intero a lubong. Tinignay ti nasantuan nga espirituna ti agarup 120 a miembro ti baro a kongregasion nga agsao iti nagduduma a lengguahe kadagiti Judio ken proselita. (Ara. 2:4-11) Sumaganad, nairaman dagiti Samaritano. Kalpasanna, idi tawen 36 C.E., nairaman dagiti Gentil. Mabalin a maikunam a limmawa ti pangasabaan manipud iti maysa a “libtong” a buklen dagiti Judio a nagbalin a maysa a “taaw” a buklen ti amin a tattao.
13, 14. (a) Ania ti karaman iti inted ni Jesus a “baro a bilin”? (b) Ania ti masursurotayo iti ulidan ni Jesus?
13 Kitaentayo ita ti pamay-an ti panangtratotayo kadagiti kapammatiantayo. Nangted ni Jesus iti “baro a bilin.” (Basaen ti Juan 13:34, 35.) Dayta a bilin ramanenna saan laeng a ti gagangay a panagayat iti maysa ken maysa iti inaldaw a panagbiag no di ket situtuloktayo koma a mangipaay iti biagtayo iti kabsattayo. Dayta ket saan a naikalikagum iti Mosaiko a Linteg.—Mat. 22:39; 1 Juan 3:16.
14 Ni Jesus ti kangrunaan nga ulidantayo. Inay-ayatna unay dagiti adalanna isu nga impaayna ti biagna para kadakuada. Ti kasta a panagayat kaipapananna a masapul a matay maigapu kadagiti adalanna, ken situtulok ni Jesus a mangaramid iti dayta. Ket namnamaenna a situtulok met nga aramiden dayta dagiti adalanna, a pakairamanantayo. Gapuna, mabalin nga agsakripisiotayo ken uray pay mataytayo para kadagiti kapammatiantayo.—1 Tes. 2:8.
PANANGIWANWAN ITI PANAWENTAYO KEN ITI MASANGUANAN
15, 16. Ania a baro a kasasaad ti pagbibiagantayon, ket kasano nga iwanwanwannatayo ti Dios?
15 Nangnangruna idi nadutokan “ti matalek ken masirib nga adipen,” nangipaay ni Jesus kadagiti adipenna iti naespirituan a taraon iti umiso a tiempo. (Mat. 24:45-47) Daytoy a taraon ramanenna dagiti nagpateg a panangiwanwan gapu iti nagbalbaliw a kasasaad.
16 Agbibiagtayon iti awagan ti Biblia a ‘maudi nga al-aldaw,’ ket asidegen a mapasamak ti rigat a saan pay a pulos a napasamak. (2 Tim. 3:1; Mar. 13:19) Kasta met, naitapuaken manipud langit ni Satanas ken dagiti demoniona ket addadan ditoy daga, isu a nakaro ti rigat dagiti tattao. (Apoc. 12:9, 12) Naited met kadatayo ti panangaramid iti kadakkelan ken saan pay idi a napasamak a panangasaba, ti panangdanon kadagiti tattao iti ad-adu pay a lengguahe!
17, 18. Ania koma ti reaksiontayo iti panangiwanwan a maipapaay ita?
17 Masapul nga usarentayo dagiti alikamen a mangasaba nga impaay ti organisasion ti Dios. Kayatmo kadi nga aramiden dayta? Sursurotem kadi ti instruksion a maipapaay kadagiti gimong no kasano nga epektibo nga usaren dagitoy nga alikamen? Ibilbilangmo kadi dagitoy nga instruksion kas panangiwanwan ti Dios?
18 Wen, tapno agtultuloy a bendisionannatayo ti Dios, masapul nga ipangagtayo ti amin nga instruksion a maipapaay iti kongregasion Kristiano. No natulnogtayo itan, makatulongto dayta kadatayo nga agtulnog kadagiti instruksion bayat ti “dakkel a rigat,” a mangpukaw iti dakes a sistema ni Satanas. (Mat. 24:21) Kalpasanna, kasapulantayo manen dagiti baro nga instruksion iti panagbiag ditoy daga iti baro a lubong nga awanen ti impluensia ni Satanas.
19, 20. Ania dagiti lukot a maukradto, ken ania ti resulta ti pannakaukrad dayta?
19 Masapul idi ti baro a panangiwanwan iti nasion ti Israel babaen ken Moises ken kalpasanna iti kongregasion Kristiano babaen “ti linteg ti Kristo.” Kasta met, ibaga ti Biblia kadatayo a maukradto dagiti lukot a mangiwanwan kadatayo iti panagbiag iti baro a lubong. (Basaen ti Apocalipsis 20:12.) Mabalin a naibaga kadagitoy a lukot dagiti kalikaguman ni Jehova kadagiti tattao iti dayta a tiempo. Babaen iti panangadaltayo kadagitoy, amin a tao, agraman dagiti napagungar, maammuandanto ti pagayatan ti Dios para kadakuada. Dagitoy a lukot sigurado a mangipaaydanto iti ad-adda a pannakaawattayo iti kapanunotan ni Jehova. Babaen iti panangiwanwan ti lumawlawag a pannakaawattayo iti naipaltiing a Sao ti Dios agraman dagiti maipakaammonto kadagiti baro a lukot, dagiti agnaed iti Paraiso a daga sigurado nga ayatenda, respetuenda, ken ipaayanda iti dignidad ti padada a tao. (Isa. 26:9) Panunotenyo ti programa a panangisuro a maaramidto babaen iti panangiturong ti Ari a ni Jesu-Kristo!
20 Biag nga agnanayon ti agur-uray kadagiti mangannurot kadagiti “banag a naisurat kadagiti lukot.” Dagiti agtalinaed a matalek iti Dios inton maudi a pannubok permanente nga isuratto ni Jehova dagiti naganda iti “lukot ti biag.” Mabalin a dayta ti agur-uray kadatayo! Gapuna, no AGSARDENGTAYO tapno utobentayo ti Sao ti Dios, KITAENTAYO tapno maawatantayo ti kaipapananna kadatayo, ken DUMNGEGTAYO babaen ti panagtulnogtayo iti panangiwanwan ti Dios itan, manamnamatayo a maisalakantayo iti dakkel a rigat ken matagiragsaktayo ti agnanayon a panagsursuro maipapan iti masirib ken naayat a Diostayo a ni Jehova.—Ecl. 3:11; Roma 11:33.


text:
Karaman ti Pinas kadagiti pinakakurap a pagilian iti Asia. Iti scale of 10, immabuten ti 9, segun iti surbey nga inwayat ti Hong Kong-based Political and Economic Risk Consultancy (PERC) itay napalabas a bulan. Ti kurapsion iti pagilian ti puon ken gapu ti panagrigrigat ti kaadduan nga umili idinto a bumakbaknang latta dagiti nabaknang. Lalo ket di pay masibbolen ti kinangina dagiti gagatangen. Lapdan daytoy ti panagdur-as.
Iti laksid a maibilang daytoy nga immoral nga aramid, naruay latta dagiti parintumeng ken panagakkub kadagiti dua a dakulap a buyogan ti kidem, iti dumog wenno tangad, no di man iti dir-i dagiti amen ken alleluia.
Iti trabaho, makasursuro ti empleado nga agkurakot no mabaybay-anda nga agaramid. Nasayaat laeng no kagudua ti mapan iti PR ken kagudua met ti mapan iti RP. Ngem kadagiti kurimed a transactions, awanen ti kukua ti RP. Kastoy ti katadem ti getteng dagiti alimatek iti takdang. Awan ti mapasamak a transaction no awan ti mapan iti PR. Di bale nga awan ti mapan iti RP basta adda mapan iti PR.
Tinto pay mismo a gobierno ket awanan iti sinseridad a mangiddep iti apuy. No adda man maireport, dagiti laeng babatting nga ikan a sinubuan iti nakadadakkel nga appan tapno makuna nga adda naaramidan dagiti makedngan. Dagiti dadduma a maireport, no di man buoten ti kaso, agpukaw a kasla asuk.
Ti kinaawan ti agipulong ken pagpulongan ti makitkita a panagpukaw iti lamisaan ti maysa a mangyabayab iti dilpat ti apuy ti kurapsion. Agipulong? Asino? Pagpulongan? Asino ken sadino?
Awanto met laeng ti banagen ti impulong ta di met masinuo no asino ken sadino ti pagpulongan. Baliktad itan ti yabayab ti angin. Daydiayen agipulong iti kurapsion ti makasuan ken maisapulan iti adu a kaso tapno maserregan ti ngiwatna. Kadagiti baliktad ti bitukana, kumuribot laengen wenno agdoble-kara. Ti kaso ti panagipulong itan ket kasla duydoy a nadulduldol agingga iti nadudolen ket makauman a denggen iti naglalaoken a bamban kada alupasi. Pagangayanna, nakangangan ti nagpulong iti nagbitinanna a tali ti kinapiman.
Pulong? Nailasagen ti saan a panagtimek. Standard practice. No agtimekka, bang! May you rest in peace. Nasayaat no sika laeng, ngem mairaman met dagiti kameng ti pamiliam ken asideg a kabagian. Asino ngarud ita ti mayat iti indulto? Kadagiti opisina, awan ti agtimek tapno inton agaramid, awanto met ti agtimek. Ta no aniaman ti inaramidmo iti padam a tao, isu met laeng ti mapasamak kenka. What you see, what you hear, leave it here. Isu nga agtultuloy latta ti isem ti panagkurakotan manipud iti serkan agingga iti naalpombraan ken de-erkon a lugar.
No adda man agtured, ti bukodna nga anniniwan ti kangrunaan a depensaanna ta manamnama ti character assassination kenkuana, nga ultimo ngata kikit wenno anniniwan ket maisapulan iti uttot. Makutkot amin a nagunegna agingga iti adda masapulan a lemmeng a buyokna, daytanton ti tumpuar ket magaburanen ti kangrunaan nga issue agingga a kasla agbalinen a kasla adobo a taba ti baboy nga agyegyegyeg. Pagangayanna, imbes a bida ti nagpulong, isun ti kangrunaan a kontrabida. Posible a mapukawna ti trabahona. Marugitan ti naganna. Maibaba ti kinataona. Marabngis ti dayawna.
Physical evidence ti sapulen ti korte. Ngem iti kurapsion, adda ketdin gunggong wenno nalimbong ti ulona nga inna ibulsa dagiti pinagilona? Physical evidence. Prove it. Sue me in court. Sungbatak iti proper forum. Gagangayen dagita a balikas a kanaig ti kurapsion. Adda kadi met aya ebidensia iti under the table? Ket no adda naikurimed nga ebidensia, matayka met iti character assassination.
No agpulongka, imposible a dinaka balsen ti impulongmo. Nasayaat laeng no makimisaka nga adda kapas dagiti abut ti agongmo ngem ti maituladka kadagiti nagpukaw lattan a kasla asuk ta dagiti makaammo iti asuk ti panagpukawmo ket kapadam metten a nagpukaw. Nabilbileg, wen, nabileg unay unay ti bales ti bagyo ta uray la agsagawisiw ti umatiberret nga angin wenno uray la agtornado.
Hudas. Narigat met ti mangliput iti katrabahuan. Ti gayyem. Ti ninong wenno ninang. Narigat ti mangliput iti boss. Lalo pay a narigat a kagaten ti ramay ti nangsubo kenka. Pagangayanna, dayta nakita a kurapsion, usaren met a para iti pagimbagan tapno awanen ti pakabasolan a panaghudas. Who wants to betray anyone? Isu a kakaasi ni Juan. Ta nagbalinen dayta a binatog a “Who wants to betray any Juan?”
Aggastoska met iti kaso. Makerrasan ti petaka imbes a manayonan. Ti equation: no agpulong, makerrasan; ket no saan, manayonan ti linaonna. Isu a kumpet iti saan a panangikaskaso ti nangngeg ken nakita a kas kasimple ti wan plas wan, ekuals kaasi ni Juan.
Kastoy ti kinarakaran ti kurapsion ti pagilian iti agdama. Papanamon, Pinas?#
Sunday, June 15, 2008
"Panamon, Pinas?
Karaman ti Pinas kadagiti pinakakurap a pagilian iti Asia. Iti scale of 10, immabuten ti 9, segun iti surbey nga inwayat ti Hong Kong-based Political and Economic Risk Consultancy (PERC) itay napalabas a bulan. Ti kurapsion iti pagilian ti puon ken gapu ti panagrigrigat ti kaadduan nga umili idinto a bumakbaknang latta dagiti nabaknang. Lalo ket di pay masibbolen ti kinangina dagiti gagatangen. Lapdan daytoy ti panagdur-as.
2 comments:
-
-
kasasaadtayo kabayan ket kunam la no tay kanser a nakapagramaram, imbag pay ti kasta a sakit ta no nasigudam a pinutol adda pangnam-namaan ti pannakakettelna ngem ti gudgod a mangrun-runot kadatayo, limmasagen! ken kasla sa ketdi matawid wenno agakar ti nasakit a kasta ta uray dagiti uken a kurimaong iti takem kas met la kapigsa ti panaggayadgadda kadagiti kalin-linnukunda iti bimmalitok a dugmonda...
su nga et-etantay ti panagbarikestayo!
- 10:01 AM
- Ka Iddo said...
-
yet-et latta a, ti barikes, kailian, bareng a no di magsat, hehehe!
- 1:32 PM


text:
Sungbat Dagiti Saludsod Maipapan iti Biblia
Kasano a masursuro dagiti annak nga ayaten ti Dios?
Masursuro laeng dagiti annakmo nga ayaten ti Dios no nabatad kadakuada nga isu ket adda ken ipatpategna ida. Tapno maayatda ti Dios, masapul a maam-ammoda nga umuna. (1 Juan 4:8) Kas pagarigan, masapul a maammuanda dagiti sumaganad: Apay a pinarsua ti Dios dagiti tattao? Apay nga ipalpalubos ti Dios ti panagsagaba? Ania ti aramiden ti Dios iti masanguanan para iti sangatauan?—Basaen ti Filipos 1:9.
Tapno matulongam dagiti annakmo a mangayat iti Dios, masapul a makitada nga isu ket ay-ayatem. Iti kasta, tuladenda ti ulidanmo.—Basaen ti Deuteronomio 6:5-7; Proverbio 22:6.
Kasanom a madanon ti puso dagiti annakmo?
Nabileg ti Sao ti Dios. (Hebreo 4:12) Isu nga isurom dagiti annakmo kadagiti pamunganayan a sursuro. Tapno madanon ni Jesus ti puso dagiti tattao, nagsaludsod, immimdeng, ken inlawlawagna dagiti Kasuratan. Tapno madanonmo ti puso dagiti annakmo, mabalinmo a tuladen ti pamay-an ni Jesus a nangisuro.—Basaen ti Lucas 24:15-19, 27, 32.
Kanayonanna, dagiti salaysay ti Biblia maipapan iti pannakilangen ti Dios kadagiti tattao matulonganna dagiti annak a mangammo ken mangayat iti Dios. Adda dagiti publikasion a nairanta iti daytoy a panggep a mabasa iti www.jw.org/ilo.—Basaen ti 2 Timoteo 3:16.
Ammuem ti Ad-adu Pay
No Kasano nga Agbalin a Naragsak ti Biag ti Pamiliayo
Ti ayat nga impakita ni Jesus ket nasayaat a tuladen dagiti assawa a lallaki, assawa a babbai, nagannak, ken annak. Ania ti masursurotayo kenkuana?
Agbalinka a Gayyem ni Jehova
Dagitoy nga animated videos, kanta, ken mai-print nga aktibidad ket makatulong kadagiti ubbing a mangparagsak iti Dios.


text:
1Saanak kadi a siwayawaya? Saanak kadi a maysa nga apostol? Saanko kadi a nakita ni Jesus nga Apotayo? Saan kadi a dakayo ti bunga ti trabahok iti Apo? 2Uray no di bigbigen dagiti dadduma a maysaak nga apostol, awan duadua a dakayo, bigbigendak, ta ti kaaddayo iti sidong ti Apo ipaneknekna ti kinaapostolko. 3Daytoy ti sungbatko kadagiti mangbabalaw kaniak: 4Awan kadi ti kalintegak a maikkan iti taraon ken inumen a kas supapak iti trabahok? 5Awan kadi ti kalintegak a mangikuyog iti asawa iti panagbiahek, kas ar-aramiden dagiti dadduma nga apostoles, dagiti kakabsat ti Apo ken ni Pedro? 6Wenno dakami kadi laeng ken ni Bernabe ti mangged iti pagbiagmi? 7Adda aya soldado a gastoenna ti bukodna a kuarta iti panagserbina iti armada? Adda aya mannalon a di mangan iti bunga ti immulana iti kaubasanna? Adda aya agpaspastor a di uminum iti gatas ti karnerona? 8Saanen a nasken nga alaek dagitoy inaldaw a pangarigan ta kasta met ti kuna ti Linteg. 9Mabasatayo daytoy iti Linteg ni Moises, “Dimo busalan ti baka nga agir-irik.” Saan a dagiti baka ti pakaseknan ti Dios. 10Datayo ti kayatna a sawen idi insuratna daytoy. Wen, inturongna daytoy kadatayo. Agtrabaho ti agarado ken ti agapit ta adda namnamaenda a bingayda. 11Naimulamin kadakayo ti naespirituan a bukel. Dakkel aya a banag no agapitkami kadakayo kadagiti namaterialan a gunggona? 12No adda kalintegan dagiti dadduma a matulongan, saan kadi a dakdakkel ti kalinteganmi? Ngem dimi inusar daytoy a kalintegan. Inibturanmi ketdi ti amin tapno awan ti uray ania a lapped iti pannakaiwaragawag ti Naimbag a Damag maipapan ken ni Cristo. 13Diyo kadi ammo nga agtaud iti Templo ti taraon dagiti agserserbi iti Templo ket dagiti agserserbi iti altar, makibingayda met kadagiti daton? 14Kasta met nga imbilin ti Apo a ti pagbiag dagiti mangikasaba iti ebanghelio agtaud iti daytoy a trabaho. 15Ngem diak inaramat ti uray ania kadagitoy a kalintegan. Diak met nagsurat tapno maited kaniak dagitoy. Naim-imbag pay a matayak ngem ti adda mangikkat iti panggapuak nga agpasindayag! 16Uray no ikaskasabak ti ebanghelio, awan ti kalintegak nga agparammag. Naipabaklay kaniak daytoy nga aramid, ket asiak pay no diak ikasaba ti ebanghelio! 17No bukodko a nakem ti panangaramidko iti trabahok, namnamaek a matangdananak. Ngem aramidek a kas pagrebbengak agsipud ta inted kaniak ti Dios daytoy a trabaho. 18Ania ngarud ti tangdanko? Isu daytoy: ti gundawayko a mangikasaba iti Naimbag a Damag a diak patangdanan. Iti sabali a pannao, diak kalikaguman ti kalintegak a kas agserserbi iti ebanghelio. 19Siwayawayaak. Saanak a tagabu ti uray siasinoman. Ngem patagabuak iti amin a tao tapno ad-adu pay ti maawisko. 20Iti panagtrabahok kadagiti Judio, agbiagak a kas Judio tapno maawisko ida. Ket uray no dinak iturayan ti Linteg ni Moises, agbiagak a kasla paiturayan iti daytoy a linteg no agtrabahoak iti arpad dagiti tattao nga adda iti babaen daytoy a linteg tapno maawisko ida. 21Kasta met a no addaak kadagiti Hentil, agbiagak a kasla Hentil, iti laksid ti Linteg dagiti Judio, tapno maawisko ida. Saanna a kayat a sawen a diak agtungpal iti linteg ti Dios. Kinapudnona, addaak iti babaen ti linteg ni Cristo. 22Iti sidong dagiti nakapuy ti pammatina, agbalinak a nakapuy a kas kadakuada tapno maawisko ida. Iti kasta, iti aniaman a pamuspusan, agbalinak a kas kadagiti amin a tattao iti amin a kasasaadda tapno adda maisalakanko kadakuada. 23Aramidek amin dagitoy gapu iti ebanghelio tapno mairamanak iti paraburna. 24Ammoyo nga agtaray dagiti amin a makilumba ngem maymaysa laeng ti mangabak. Agtaraykayo ngarud tapno magun-odyo ti gunggona. 25Nainget ti disiplina ti tunggal makisalisal a mangsansanay iti bagina. Aramidenna daytoy tapno umawat iti korona a di agpaut. Ngem agtaraytayo tapno magun-odtayo ti korona nga agpaut iti agnanayon. 26Isut’ gapuna nga agtarayak a sipipinget agingga iti pagpatinggaan ti lumba. Saanak a nakibokboksing a kasla dumandanog iti angin. 27Iruamko ti bagik iti danog ket iturayak a naan-anay tapno diak mapagtalaw kalpasan ti panangawisko kadagiti dadduma a makisalisal.
Copyright
Learn More


text:
Dick Cheney
Ni Richard Bruce "Dick" Cheney[1] (naiyanak idi Enero 30, 1941) ket nagserbi a kas ti maika-46 a Bise Presidente iti Estados Unidos (2001–2009), babaen ni Presidente George W. Bush.
Naipasngay idiay Lincoln, Nebraska, ni Cheney ket naipangpangruna idi a dimmakkel idiay Sumner, Nebraska, ken Casper, Wyoming.[2] Isu ket nagrugi ti karrerna a kas maysa nga interno para iti Kongresista a ni William A. Steiger, ken dimteng a nagobra ti pakadalananna idiay White House idi panawen ti administrasion ni Nixon kenni Ford, nga idiay ket nagserbi a kas ti kinaudi a kas ti Pangulo ti Opisina ti White House. Idi 1978, ni Cheney ket nabutosan idi ti Kamara dagiti Pannakabagi ti E.U. manipud idiay Wyoming; isu ket naminlima a nabutusan, ken dimteng a nagbalin a Baut Minoridad a Kamara. Ni Cheney ket napili idi a kas ti Sekretario iti Salaknib idi panawen ti panagpresidente ni George H. W. Bush, a nagtengtengngel ti daytoy a puesto para kadagiti kaaduan a termino ni Bush. Iti daytoy a panawen, ni Cheney ket nangimaton ti 1991 Operasion Desierto a Bagio, ken dagiti nadumaduma pay nga aksion.
Adda ti ruar ti opisina idi panawen ti panagpresidente ni Clinton, ni Cheney ket isu ti mangipagulo ken CEO iti Halliburton a Kompania manipud idi 1995 aginggana idi 2000.
Dagiti nagibasaran[urnosen | urnosen ti taudan]
- ^ Urayno ti Bise presidente ken ti pamiliana ket balikasenda ti nagan ti pamiliana a nagan a kas ti /ˈtʃiːni/ CHEE-nee, daytoy ket kadawyan a maibalbalikas a /ˈtʃeɪni/ CHAY-nee babaen dagiti midia ken ti kaaduan a publiko. Kitaen ti Ni Cheney ket Agtengtengngel ti Padamag kadagiti Republikano a Daulo ti Kamara, Nairangarang idi ti CNN idi Disiembre 5, 2000, Ti Naeksilo a Cheney a Gobierno
- ^ Cheney: Ti Saan a Naibagbaga a Sarita ti Kabilegan ken Kontobersial a Bise Presidente, p. 11
Dagiti silpo ti ruar[urnosen | urnosen ti taudan]
Midia a mainaig kenni Dick Cheney iti Wikimedia Commons


text:
KAPITULO 29
“Tapno Maammuanyo ti Ayat ti Kristo”
1-3. (a) Ania ti nangtignay ken Jesus nga agtarigagay a mangtulad iti Amana? (b) Ania dagiti usigentayo nga aspeto ti ayat ni Jesus?
NAKAKITAKA kadin iti bassit nga ubing a mangpadpadas a mangtulad iti amana? Mabalin a tuladen ti anak ti pannagna, panagsasao, wenno tigtignay ti amana. Inton agangay, mabalin a matulad pay ti ubing dagiti moral ken naespirituan a prinsipio ti amana. Wen, ti ayat ken panagraem ti anak iti naayat nga ama ti mangtignay iti ubing nga agtarigagay a mangtulad iti amana.
2 Ti met ngay relasion ni Jesus ken ti nailangitan nga Amana? “Ay-ayatek ti Ama,” naikuna ni Jesus iti naminsan. (Juan 14:31) Awan makaartap iti panagayat daytoy nga Anak ken ni Jehova, yantangay nabayagen nga adda iti sibay ti Ama sakbay a napataud ti aniaman a sabsabali pay a parparsua. Dayta nga ayat ti nangtignay iti daytoy debosionado nga Anak nga agtarigagay a mangtulad iti Amana.—Juan 14:9.
3 Kadagiti immun-una a kapitulo daytoy a libro, naammuantayo no kasano ti naan-anay a panangtulad ni Jesus iti pannakabalin, kinahustisia, ken sirib ni Jehova. Ngem kasano nga inyanninaw ni Jesus ti ayat ni Amana? Usigentayo ti tallo nga aspeto ti ayat ni Jesus—ti kinamanagsakripisiona, ti nadungngo a panangngaasina, ken ti kinamasindadaanna a mamakawan.
“Awan Asinoman nga Addaan Dakdakkel nga Ayat Ngem iti Daytoy”
4. Kasano nga impakita ni Jesus ti katan-okan a natauan nga ehemplo ti managsakripisio nga ayat?
4 Nangipakita ni Jesus iti naisangsangayan nga ehemplo ti managsakripisio nga ayat. Ti panagsakripisio ramanenna ti di agimbubukodan a panangipangpangruna kadagiti kasapulan ken pakaseknan dagiti sabsabali imbes a ti kabukbukodantayo. Kasano nga impakita ni Jesus ti kasta nga ayat? Inlawlawagna a mismo: “Awan asinoman nga addaan dakdakkel nga ayat ngem iti daytoy, a ti maysa isukona ti kararuana maigapu kadagiti gagayyemna.” (Juan 15:13) Situtulok nga inted ni Jesus ti perpekto a biagna maigapu kadatayo. Dayta ti katan-okan pay laeng nga ebkas ti ayat a naaramid ti asinoman a tao. Ngem impakita met ni Jesus ti managsakripisio nga ayat iti dadduma pay a pamay-an.
5. Apay a maibilang a naayat a sakripisio ti bugbugtong nga Anak ti Dios ti ipapanawna idiay langit?
5 Sakbay a nagbalin a tao, naisalsalumina ken nangato idi ti saad ti bugbugtong nga Anak ti Dios idiay langit. Nadekket ti pannakikaduana ken Jehova ken kadagiti umariwekwek nga espiritu a parsua. Iti laksid dagitoy a personal a pagimbagan daytoy a patpatgen nga Anak, “inuksobanna ti bagina ket innalana ti langa ti maysa nga adipen ket nagbalin a kaas-asping ti tattao.” (Filipos 2:7) Situtulok nga immay nakipagtaeng kadagiti managbasol a tattao iti lubong nga “adda iti pannakabalin daydiay nadangkes.” (1 Juan 5:19) Saan aya a maysa dayta a naayat a sakripisio ti Anak ti Dios?
6, 7. (a) Kadagiti ania a wagas nga impakita ni Jesus ti managsakripisio nga ayat kabayatan ti ministeriona ditoy daga? (b) Ania a makapikapik nga ehemplo ti di managimbubukodan nga ayat ti nailanad iti Juan 19:25-27?
6 Kabayatan ti ministeriona ditoy daga, impakita ni Jesus ti managsakripisio nga ayat iti nadumaduma a pamay-an. Di pulos nagimbubukodan. Napalalo ti kinaokupadona iti ministeriona isu nga insakripisiona dagiti gagangay a pagnam-ayan a nainkasigudan kadagiti tattao. Kinunana: “Dagiti sora addaanda kadagiti rukib ket dagiti tumatayab iti langit addaanda kadagiti pagaponan, ngem ti Anak ti tao awan pangisaadanna iti ulona.” (Mateo 8:20) Yantangay nasigo a karpintero, nausar koma ni Jesus ti sumagmamano a panawenna a mangibangon iti komportable a pagtaenganna wenno agaramid kadagiti napipintas a muebles nga ilakona tapno adda met makuartana. Ngem dina inusar ti abilidadna tapno makagun-od kadagiti material a banag.
7 Nailanad iti Juan 19:25-27 ti maysa a makapikapik nga ehemplo ti managsakripisio nga ayat ni Jesus. Panunotem ti adu a banag a sigurado a nakakumikoman ti panunot ken puso ni Jesus iti daydi kamalman ti ipapatayna. Bayat nga agrigrigat iti kayo a pagtutuokan, maseknan maipapan kadagiti adalanna, ti trabaho a panangasaba, ken nangnangruna ti kinatarnawna ken no anianto ti ibunga dayta iti nagan ni Amana. Kinapudnona, nagpannuray kenkuana ti intero a masakbayan ti sangatauan! Kaskasdi, sakbay la unay ti ipapatayna, impakita met ni Jesus ti pannakaseknan ken ni Maria nga inana, a nalabit balo idin. Kiniddaw ni Jesus ken apostol Juan nga aywananna ni Maria, nga ibilangna a kasla isu a mismo ti ina ni Juan, ket kalpasan dayta innala ti apostol ni Maria iti pagtaenganna. Iti kasta inyurnos ni Jesus ti pisikal ken naespirituan a pannakaaywan ti inana. Anian a nagdungngo nga ebkas ti di managimbubukodan nga ayat!
“Simnek ti Asina”
8. Ania ti kaipapanan ti Griego a sao nga inusar ti Biblia a pangdeskribir iti panangngaasi ni Jesus?
8 Kas ken Amana, naasi ni Jesus. Iti Kasuratan, nadeskribir ni Jesus a mangikagkagumaan a tumulong kadagidiay marigrigatan gapu ta naasian unay. Tapno mailadawanna ti panangngaasi ni Jesus, inusar ti Biblia ti Griego a sao a naipatarus a “simnek ti asina.” Kuna ti maysa nga eskolar: “Deskribiren dayta . . . ti maysa nga emosion a mangtukay iti kaunggan a rikrikna ti maysa a tao. Dayta ti kabibilgan a sao iti Griego para iti panangngaasi.” Usigem ti sumagmamano a situasion a gapu iti napalalo a panangngaasi ni Jesus, dayta ti nanggutugot kenkuana nga agtignay.
9, 10. (a) Apay a napan ni Jesus ken dagiti apostolna iti naulimek a disso? (b) Ania ti reaksion ni Jesus idi dinisturbo ti adu a tattao, ken apay?
9 Natignay a mangasikaso kadagiti naespirituan a kasapulan. Ipakita ti salaysay iti Marcos 6:30-34 no ania ti kangrunaan a nangtignay ken Jesus a mangngaasi. Iladawantayo ti eksena. Nakaragragsak dagiti apostol, yantangay kalkalpas ti panangasabada iti adu a lugar. Nagsublida ken Jesus ket sigagagarda a nangipadamag iti amin a nakita ken nangngegda. Ngem inaribungbongan ida dagiti tattao, a di pay ketdin masango ni Jesus ken dagiti apostolna ti mangan. Yantangay nasiput ni Jesus, ammona a nabannogen dagiti apostol. “Umaykayo a pribado, dakayo, iti langalang a lugar ket aginanakayo iti apagbiit,” kinunana kadakuada. Limmuganda iti bangka, ket binallasiwda ti makin-amianan a pungto ti Baybay ti Galilea nga agturong iti naulimek a disso. Ngem nakita dagiti tattao ti ipapanawda. Naammuan met dayta dagiti dadduma. Nagtatarayda amin iti makin-amianan nga igid ti baybay ket immun-unada a nakadanon ngem iti bangka!
10 Narurod kadi ni Jesus gapu ta nadisturbo? Saan a pulos! Natukay ti pusona idi makitana ti rinibu a tattao nga agur-uray kenkuana. Insurat ni Marcos: “Nakitana ti maysa a dakkel a bunggoy, ngem simnek ti asina kadakuada, agsipud ta kaslada karkarnero nga awanan pastor. Ket rinugianna nga isuro ida iti adu a banag.” Minatmatan ni Jesus dagitoy a tattao kas napanglaw iti naespirituan. Kasda la karnero a naiwawa, nga awan pastor a mangiwanwan wenno mangsalaknib kadakuada. Ammo ni Jesus a dagiti ordinario a tattao ket binaybay-an dagiti awanan asi a panguluen ti relihion, a rebbeng koma nga agbalin a nadungngo a papastor. (Juan 7:47-49) Naasian kadagiti tattao, isu a rinugianna nga isuro ida “maipapan iti pagarian ti Dios.” (Lucas 9:11) Imutektekam ta simnek ti asi ni Jesus kadagiti tattao uray dina pay nakita ti reaksionda iti isurona. Iti sabali a pannao, ti nadungngo a panangngaasi ket saan a resulta ti panangisurona kadagiti tattao no di ket isu ti makagapu no apay nga inaramidna dayta.
11, 12. (a) Kasano ti pannakatrato dagiti agkukutel idi tiempo ti Biblia, ngem ania ti reaksion ni Jesus idi inasitgan ti lalaki a “napno iti kukutel”? (b) Ania ti mabalin nga epektona iti agkukutel ti panangsagid ni Jesus, ket kasano nga iyilustrar daytoy ti kapadasan ti maysa a doktor?
11 Natignay a mangep-ep iti panagsagaba. Narikna dagiti masaksakit a naasi ni Jesus, isu a naguyugoyda nga umadani kenkuana. Nangnangruna a naibatad daytoy idi immasideg ken Jesus ti lalaki a “napno iti kukutel,” bayat a sumursurot kenkuana ti adu a tattao. (Lucas 5:12) Idi tiempo ti Biblia, makuarentina dagiti agkukutel tapno saan a maakaran dagiti dadduma. (Numeros 5:1-4) Ngem idi agangay, imparegta dagiti panguluen a rabbi ti nakas-ang a panangmatmat iti kukutel ken impaalagadda dagiti bukodda a mangirurumen a pagannurotan. * Ngem imutektekam ti inaramid ni Jesus iti agkukutel: “Adda met maysa nga agkukutel nga immay kenkuana, a sipaparintumeng nga agpakpakaasi kenkuana, a kunkunana kenkuana: ‘No kayatmo laeng koma, kabaelannak a dalusan.’ Iti kasta simnek ti asina, ket inunnatna ti imana ket sinagidna, ket kinunana kenkuana: ‘Kayatko. Madalusanka koma.’ Ket dagus a nagpukaw kenkuana ti kukutel.” (Marcos 1:40-42) Ammo ni Jesus nga iparit ti linteg uray ti ipapan sadiay ti agkukutel. Ngem imbes a pinapanawna, naasian unay ni Jesus isu nga inaramidna ti banag a dida impagarup. Sinagid ni Jesus ti agkukutel!
12 Mapanunotmo kadi ti kaipapananna iti agkukutel ti kasta a panangsagid ni Jesus? Kas panangyilustrar, usigem ti maysa a kapadasan. Salaysayen ni Dr. Paul Brand, espesialista iti kukutel, ti maipapan iti maysa nga agkukutel nga inagasanna idiay India. Kabayatan ti panangeksamen ti doktor, kinallabayna ti agkukutel sa, babaen ti para ipatarus, inlawlawagna no kasano ti panangagas iti dayta a lalaki. Pagammuan ta nagsangit ti agkukutel. “Adda aya naisaok a di umiso?” insaludsod ti doktor. Nagimtuod ti para ipatarus iti dayta a lalaki iti pagsasaona sa simmungbat iti doktor: “Awan, doktor. Agsangsangit kano gapu ta kinallabaymo. Adu a tawen ngaminen nga awan pay nangsagid kenkuana sakbay nga immay ditoy.” Iti daydiay agkukutel nga immasideg ken Jesus, napatpateg pay kenkuana ti pannakasagidna. Kalpasan dayta a naminsan a panangsagid, awanen ti sakit a nakairurumenanna!
13, 14. (a) Ania a pamumpon ti nasabat ni Jesus idi umas-asideg iti siudad ti Nain, ket apay a nakaladladingit daydi a kanito? (b) Gapu iti asina, natignay ni Jesus a mangaramid iti ania maigapu iti balo idiay Nain?
13 Natignay a mangikkat iti ladingit. Natukay ti rikna ni Jesus iti panagladingit dagiti sabsabali. Kas pagarigan, usigem ti salaysay iti Lucas 7:11-15. Napasamak dayta iti ngalay ti ministerio ni Jesus idi napan kadagiti pagbeddengan ti siudad ti Nain idiay Galilea. Bayat nga umas-asideg ni Jesus iti ruangan ti siudad, nakasabat iti pamumpon. Nakaladladingit daydi a kanito. Natay ti bugbugtong nga anak a lalaki, ken balo pay ti ina. Nalabit napasaranna idin ti kasta a kasasaad iti daydi pannakaipumpon ti asawana. Ita, simmaruno ti anakna, a nalabit isu ti kakaisuna a mangbibiag kenkuana. Kadagidiay nakipamumpon nalabit addada pay agdungdung-aw ken musikero nga agtoktokar kadagiti nakaladladingit a musika. (Jeremias 9:17, 18; Mateo 9:23) Nupay kasta, impamaysa ni Jesus ti panagkitana iti maladladingitan nga ina, a sigurado a magmagna iti asideg ti lungon ti anakna.
14 ‘Simnek ti asi’ ni Jesus iti naulila nga ina. Iti makaliwliwa a timek, kinunana kenkuana: “Sumardengka nga agsangsangit.” Boluntario nga immasideg ken sinagidna ti lungon. Simmardeng dagiti paraawit—ken nalabit simmardeng met amin a tattao. Buyogen ti natbag a timek, kinuna ni Jesus iti bangkay: “Baro, kunak kenka, Bumangonka!” Ania ti simmaruno a napasamak? “Bimmangon ti natay a tao ket nangrugi nga agsao” a kasla nariing iti nargaan a turog! Kalpasanna, simmaruno ti makapikapik unay a sasao: “Ket inted [ni Jesus] ken inana.”
15. (a) Ania a panagkanaig ti asi ken tignay ti ipakita dagiti salaysay ti Biblia maipapan iti panangngaasi ni Jesus? (b) Kasanotayo a matulad ni Jesus no maipapan iti daytoy?
15 Ania ti maadaltayo kadagitoy a salaysay? Iti tunggal kaso, imutektekam ti panagkanaig ti asi ken tignay. Kanayon a naasian ni Jesus a makakita iti di nasayaat a sasaaden dagiti sabsabali, ket dayta nga asi ti nanggutugot kenkuana nga agtignay. Kasanotayo a masurot ti ulidanna? Kas Kristiano, adda obligasiontayo a mangikasaba iti naimbag a damag ken agaramid kadagiti adalan. Ti ayat iti Dios ti kangrunaan a pakatignayantayo. Ngem laglagipentayo nga ebkas met daytoy ti panangngaasi. No makipagriknatayo kadagiti tattao a kas iti inaramid ni Jesus, ti pusotayo ti mangtignay kadatayo a mangaramid iti amin a kabaelantayo a mangiburay iti naimbag a damag kadakuada. (Mateo 22:37-39) Ti ngay panangipakita iti asi kadagiti kapammatian nga agsagsagaba wenno agladladingit? Ditay makaaramid iti milagro a mangpaimbag kadagiti masakit wenno mangpagungar kadagiti natay. Nupay kasta, maipakitatayo ti asi babaen ti panangyebkas iti pannakaseknan wenno panangipaay iti maitutop a praktikal a tulong.—Efeso 4:32.
“Ama, Pakawanem Ida”
16. Kasano a naiparangarang ti kinamasindadaan ni Jesus a mamakawan uray idi adda iti kayo a pagtutuokan?
16 Naan-anay nga inyanninaw ni Jesus ti ayat ni Amana iti sabali pay a napateg a wagas—“sisasagana a mamakawan.” (Salmo 86:5) Naiparangarang daytoy a kinamasindadaanna uray idi adda iti kayo a pagtutuokan. Idi maipasango iti nakababain nga ipapatay, a nailansa dagiti ima ken sakana, ania ti kinuna ni Jesus? Kiniddawna kadi ken Jehova a dusaenna dagiti mangpapatay kenkuana? Imbes a kasta, kastoy ti dadduma kadagiti naudi a sinao ni Jesus: “Ama, pakawanem ida, ta saanda nga ammo ti ar-aramidenda.”—Lucas 23:34. *
17-19. Kadagiti ania a wagas nga impakita ni Jesus a pinakawanna ni apostol Pedro iti namitlo a panangilibakna Kenkuana?
17 Nalabit makitatayo ti ad-adda pay a makatukay nga ehemplo ti pammakawan ni Jesus iti panangtratona ken apostol Pedro. Awan duadua nga ay-ayaten unay ni Pedro ni Jesus. Idi Nisan 14, ti naudi a rabii a panagbiag ni Jesus, kinuna ni Pedro kenkuana: “Apo, sisasaganaak a makikuyog kenka agpadpada idiay pagbaludan ken iti ipapatay.” Ngem kalpasan laeng ti sumagmamano nga oras, namitlo nga inlibak ni Pedro nga am-ammona ni Jesus! Ibaga kadatayo ti Biblia ti napasamak kalpasan ti maikatlo a panangilibak ni Pedro: “Ti Apo timmaliaw ket minatmatanna ni Pedro.” Gapu iti luksaw ni Pedro iti kinakaro ti basolna, “rimmuar ket nagsangit a sipapait unay.” Idi natayen ni Jesus iti dayta nga aldaw, nalabit pinampanunot ti apostol, ‘Pinakawannak ngata ni Apok?’—Lucas 22:33, 61, 62.
18 Saan a nabayag ti panaguray ni Pedro iti sungbat. Napagungar ni Jesus iti agsapa ti Nisan 16, ket nabatad nga iti dayta met laeng nga aldaw, sinarungkaranna a mismo ni Pedro. (Lucas 24:34; 1 Corinto 15:4-8) Apay nga impaay ni Jesus ti kasta a naisangsangayan nga atension iti apostol a napalalo ti panangilibakna Kenkuana? Nalabit kayat ni Jesus nga ipasigurado nga ay-ayatenna ken napateg pay laeng kenkuana ni agbabbabawi a Pedro. Ngem saan laeng a kasta ti panangliwliwa ni Jesus ken Pedro.
19 Idi agangay, nagparang ni Jesus kadagiti adalan iti Baybay ti Galilea. Iti daytoy a gundaway, namitlo a pinagsaludsodan ni Jesus ni Pedro (a namitlo a nangilibak iti Apona) maipapan iti panagayat ni Pedro kenkuana. Kalpasan ti maikatlo, insungbat ni Pedro: “Apo, ammom amin a bambanag; ammom nga adda panagayatko kenka.” Wen, yantangay mabasa ni Jesus ti puso, ammona ti ayat ken panangipateg ni Pedro kenkuana. Kaskasdi, impaayan ni Jesus ni Pedro iti gundaway a mangpasingked iti ayatna kenkuana. Malaksid iti dayta, imbilin ni Jesus ken Pedro a ‘pakanen’ ken ‘ipastoranna dagiti babassit a karnero’ ni Jesus. (Juan 21:15-17) Sakbay dayta, immawat ni Pedro iti annongen a mangasaba. (Lucas 5:10) Ngem ita, iti nakaskasdaaw a panangipakita iti panagtalek, impaayan ni Jesus iti maysa pay a nadagsen a rebbengen—ti panangaywan kadagidiay agbalin a pasurot ni Kristo. Di nagbayag kalpasanna, impaayan ni Jesus ni Pedro iti naisangsangayan nga akem iti aramid dagiti adalan. (Aramid 2:1-41) Anian a bang-ar ti narikna ni Pedro idi maammuanna a pinakawanen ni Jesus ken agtalek pay laeng kenkuana!
‘Ammom Aya ti Ayat ti Kristo’?
20, 21. Kasano a naan-anay a ‘maammuantayo ti ayat ti Kristo’?
20 Pudno unay, nakapimpintas ti panangiladawan ti Sao ni Jehova iti ayat ti Kristo. Ngem kasanotayo koma a subadan ti ayat ni Jesus? Idagadag kadatayo ti Biblia nga ‘ammuentayo ti ayat ti Kristo a manglab-aw iti pannakaammo.’ (Efeso 3:19) Kas nakitatayon, dagiti salaysay ti Ebanghelio maipapan iti biag ken ministerio ni Jesus adu ti isuroda kadatayo maipapan iti ayat ni Kristo. Nupay kasta, saan laeng a panangadal iti kunaen ti Biblia maipapan ken Jesus ti saklawen ti naan-anay a ‘panangammo iti ayat ti Kristo.’
21 Ti Griego a sao a naipatarus a “tapno maammuanyo” kaipapananna ti panangammo “iti praktikal a pamay-an, babaen ti kapadasan.” No ipakitatayo ti ayat a kas iti panangipakita ni Jesus—nga agsakripisiotayo maigapu kadagiti sabsabali, siaasi a tumulongtayo kadagiti pakasapulanda, pakawanentayo ida a naimpusuan—iti kasta pudno a matarusantayo ti riknana. Iti kastoy a wagas, babaen ti kapadasan ‘maammuantayo ti ayat ti Kristo a manglab-aw iti pannakaammo.’ Ket ditay koma pulos liplipatan a bayat nga ad-adda nga ikagumaantayo a tuladen ni Kristo, ad-adda a sumingedtayo iti daydiay naan-anay a tinulad ni Jesus, ti naayat a Diostayo a ni Jehova.
^ par. 11 Kinuna ti pagannurotan dagiti rabbi a di mabalin ti umasideg iti uppat a kasiko (agarup dua a metro) manipud iti agkukutel. Ngem no napigsa ti angin, nasken a 100 a kasiko (agarup 45 a metro) ti kaadayo ti agkukutel. Dakamaten ti Midrash Rabbah ti maipapan iti maysa a rabbi nga inlemmenganna dagiti agkukutel ken ti maysa pay a nangbato kadagiti agkukutel tapno umadayoda. No kasta, ammo dagiti agkukutel ti saem ti mailaksid ken ti rikna ti malalais ken di maipatpateg.
^ par. 16 Naikkat ti umuna a paset ti Lucas 23:34 iti dadduma a kadaanan a manuskrito. Nupay kasta, gapu ta masarakan dagitoy a sasao iti adu a sabsabali nga addaan autoridad a manuskrito, nairaman dagita iti Baro a Lubong a Patarus ken iti adu a sabsabali pay a patarus. Nabatad nga agsasao idi ni Jesus maipapan kadagiti soldado a Romano a nangilansa kenkuana. Dida ammo idi ti ar-aramidenda, yantangay awan ammoda maipapan iti pudno a kinasiasino ni Jesus. Siempre, ad-adda nga amang ti basol dagiti panguluen ti relihion a nangisungsong iti dayta a pammapatay, yantangay inggagara ken sidadamsak nga inaramidda dayta. Adu kadakuada ti saanen a mapakawan.—Juan 11:45-53.
Ammuem ti Ad-adu Pay
No Kasano ti Agtalinaed a Managsakripisio
Adda kabusor a mabalin a mangdadael iti kinamanagsakripisiotayo. Ammuem no ania dayta a kabusor ken no kasano a mausartayo ti Biblia tapno maparmektayo dayta.


text:
Papa Clemente V
Ni Papa Clemente V, ket naipasngay idi a kas ni Raymond Bertrand de Got (sagpaminsan a naipaletra a kas ti de Guoth ken de Goth) (c. 1264 – 20 Abril 1314), ket isu idi ti Papa manipud idi 1305 aginggana idi pimmusay. Isu ket naipammalagipan gapu ti panangipasardengna ti bilin dagiti Kabaliero ti Templar ken panagipapatay kadgiti kamengda, ken kas isu a Papa inyalisna ti Curia manipud idiay Roma idiay Avignon, nga isu ti nangirugi ti paset a panawen a naam-ammuan akas ti Avignon a Kinapapa.[1][2]
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig kenni Clemente V iti Wikimedia Commons


text:
NADISENIO KADI?
Ti Abilidad ti Mula nga Agkuenta
AGUS-USAR dagiti mula iti maysa a komplikado a proseso a maaw-awagan iti photosynthesis tapno makaalada iti enerhia manipud iti init ket makaaramidda iti taraon. Ngem ipakita dagiti panagadal iti maysa a kita ti mula nga adda pay sabali nga ekstraordinario nga abilidadda—kuentaenda ti kasayaatan a kapartak ti panangkonsumoda iti taraon iti agpatnag.
Usigem: Iti aldaw, pagbalinen dagiti mula nga starch ken sugar dagiti carbon dioxide iti atmospera. Iti met rabii, usaren ti adu a kita ti mula ti starch nga inurnongda iti aldaw, isu a saanda nga agbisin ken agtultuloy ti panagbunga ken panagdakkelda. Kasta met, iprosesoda ti naurnongda nga starch iti kalkalainganna a kapartak—saan unay a napartak ken saan met unay a nabayag—isu nga agarup 95% laeng ti mausarda sakbay nga aglawag, inton mangrugida manen nga agaramid ken agurnong iti starch.
Naibatay dagita a konklusion kadagiti eksperimento iti maysa a kita ti mustasa, a maaw-awagan iti Arabidopsis thaliana. Nadiskobre dagiti researcher nga ibadbadyet a naimbag daytoy a mula ti naurnongna a taraon depende iti kaatiddog ti rabii—8, 12, wenno 16 nga oras man sakbay nga aglawag. Nalawag a bingaybingayen ti mula ti kaadu ti starch depende iti kaatiddog ti oras sakbay nga aglawag, isu nga ammona ti kasayaatan a kapartak ti panangusarna iti taraon.
Kasano a maammuan dagiti mula no kasano pay kaadu ti nabati nga starch? Kasanoda a marukod ti kaatiddog ti rabii? Ken ania ti tumultulong kadakuada nga agkuenta? Kasapulan pay ti kanayonan a panag-research tapno masungbatan dagita a saludsod.
Ania ti makunam? Resulta kadi ti ebolusion ti abilidad ti mula nga agkuenta? Wenno adda nangdisenio iti dayta?
Ammuem ti Ad-adu Pay
Naparsua Kadi ti Biag?
Napateg no ania ti patpatiem maipapan iti nangrugian ti biag.


text:
Agimtuod Dagiti Agtutubo
Siasino ti Pudno a Gagayyemko?
“Adu ti nasursurok ken Cori. No agkaduakami, adu ti maam-ammok, mapadasak, ken makaparagsak ti aniaman nga aramidenmi. Talaga a nagbalbaliw ti biagko gapu iti panaggayyemmi!”—Tara. *
Kasla imposible kadi ti maaddaan iti kasta a panaggayyem? No wen, dika maupay. Adda la iti aglawlawmo dagiti posible a magayyemmo. Tulongannaka daytoy nga artikulo a mangammo no siasinoda.
‘NAGADU ti am-ammok ngem awan gayyemko.’ Kasta ti panangdeskribir ti 21 anyos a ni Shayna iti kaadu ti pakilanglangenanna ngem awan met ti kapasiganna. Nalabit kasta met ti marikrikna ti adu a miembro dagiti social network. Kinuna ti 22 anyos a ni Serena, “Mabalin a nakaat-atiddog ti ‘friends list-mo’ sa kasla nakalatlatakka. Ngem kinaagpaysuanna, listaan laeng dayta.” *
Ania ti kaykayatmo—ginasut a nagan iti ‘friends list-mo’ wenno sumagmamano a pudno a gagayyem? Nupay agpada nga adda pagimbaganda, ti pudno a gayyem tulongannaka no adda problemam ken paregtaennaka pay nga agbalin a nasaysayaat a tao. (1 Corinto 16:17, 18) Usarem dagiti sumaganad a galad tapno maammuam no siasino kadagiti am-ammom ti nalabit mangipakpakitan kadagiti galad ti pudno a gayyem.
TI PUDNO A GAYYEM KET MAPAGTALKAN
“Ibagbaga idi kaniak ti gayyemko dagiti sekretona isu nga impagarupko no mapagpiarak kadagiti palimedko. Naminsan, imbagak a kursonadak ti maysa a baro. Anian a babawik ta inwarasna ketdin dayta!”—Beverly.
“Mabalinko nga ibaga iti gayyemko a ni Alan ti uray ania, ket ammok a dina iyes-estoria dayta.”—Calvin.
Siasino kadagita nga agtutubo ti addaan iti pudno a gayyem? Siasino kadagiti gagayyemmo ti mapagtalkam a pangibagaan iti riknam? * Kuna ti Biblia a “ti pudno a kadua agayat iti isuamin a tiempo.”—Proverbio 17:17.
Isuratmo iti baba ti nagan ti gagayyemmo a napaneknekam a mapagtalkan.
- ․․․․․
- ․․․․․
TI PUDNO A GAYYEM KET MANAGSAKRIPISIO
“Iti siasinoman nga aggayyem, adda tiempo a nakapkapuy ti maysa. Ammo ti pudno a gayyem no kaano a problemadoka isu a sisasagana a tumulong kenka. Siempre, namnamaenna a kasta met ti aramidem kenkuana inton isu ti agkasapulan.”—Kellie.
“Adda nabiit pay a gayyemko idi natay ni nanangko. Dikam pay idi a nasinged ngem implanomi ti agkadua a dumar-ay iti kasar. Nairana metten ti pumpon ni Nanang iti kasar a tabunuanmi koma. Diak ninamnama ngem immay nakipumpon ti gayyemko imbes a napan iti kasar. Napaneknekak iti dayta a kanito nga isu ket pudno a gayyem!”—Lena.
Siasino kadagiti gagayyemmo ti managsakripisio? Ti pudno a gayyem ‘itultuloyna a sapulen, saan a ti bukodna a pagsayaatan, no di ket ti pagsayaatan ti sabali a tao.’—1 Corinto 10:24.
Isuratmo iti baba ti nagan ti dua a gayyemmo a managsakripisio.
- ․․․․․
- ․․․․․
TI PUDNO A GAYYEM TULONGANNAKA NGA AGBALIN A NASAYSAYAAT A TAO
“Ekspektaren ti dadduma nga agbalinak a matalek kadakuada wenno mayatak lattan iti kayatda uray no maikontra kadagiti prinsipiok wenno konsiensiak. Saanda a pudno a gagayyem.”—Nadeine.
“Ni manangko ti kasingedan a gayyemko. Parparegtaennak a mangaramid iti amin a kabaelak ken tultulongannak nga agbalin nga ad-adda a mannakigayyem. Ibagana kaniak ti agpayso uray no saan a dayta ti kayatko a mangngeg.”—Amy.
“Idi problemadoak, didak linamlamiong dagiti kasingedan a gagayyemko no di ket sipaprangka a binagbagaandak. Ti met dadduma inurayda lattan a nasolbarko a bukbukod ti problemak wenno kayatda nga iyaw-awanko laengen dayta iti panunotko. Dida maseknan iti problemak.”—Miki.
“Awan ti umartap iti gayyemko iti panangbigbigna iti kabaelak nga aramiden, ket parparegtaennak a mangragpat kadagiti kalatko. Nakaprangprangka kaniak no kasapulan—magustuak dayta!”—Elaine.
Tultulongandaka kadi dagiti gagayyemmo a mangparang-ay iti abilidadmo, wenno nasken nga ibabbabam ti standard-mo tapno laeng akseptarendaka? Kuna ti Proverbio 13:20: “Daydiay makipagna kadagiti masirib a tattao agbalinto a masirib, ngem daydiay addaan kadagiti pannakilangen kadagidiay maag nakadakdakesto ti pagtungpalanna.”
Isuratmo iti baba ti nagan ti dua a gayyemmo a nakatulong kenka nga agbalin a nasaysayaat a tao.
- ․․․․․
- ․․․․․
Kitaem dagiti nagan nga insuratmo iti tallo a seksion iti ngato. No namitlo nga insuratmo ti nagan ti maysa, dayta ti pudno a gayyem! Ngem no awan man la ti mapanunotmo nga addaan kadagiti nadakamat a galad, dika maupay. Mabalin nga adda la iti aglawlawmo ti agbalinto a pudno a gagayyemmo. Nalabit kasapulan laeng ti tiempo tapno mabirokam ida. * Kabayatanna, ikagumaam ti agbalin a nasayaat a gayyem. Kinuna ti 20 anyos a ni Elena: “Kanayon nga ikagkagumaak ti sumaranay kadagiti gagayyemko. No adda kayatda nga aramiden, tumulongak. No kasapulanda ti katungtong, dumngegak. No kayatda ti agsangit, liwliwaek ida.”
Nalabit adu ti am-ammom, ket nasaysayaat dayta ngem ti pannakigayyem laeng iti sumagmamano. (2 Corinto 6:13) Ngem nasayaat met ti maaddaan iti sumagmamano a pudno a gagayyem a “mayanak [wenno, sumaranay] no adda rigat,” di ngamin? (Proverbio 17:17) “Nagsayaat ti adu ti am-ammona. Ngem kayarigan dayta ti sangaaparador a badom a nagpintas a kitaen a naka-hanger ngem saan met nga amin ket umanay kenka. Kanayonto a ti sumagmamano a komportable ken nasayaat ti plastarna kenka ti isuotmo. Kasta met laeng no maipapan kadagiti nasinged a gagayyem.”
^ par. 3 Nabaliwan ti dadduma a nagan iti daytoy nga artikulo.
^ par. 5 Para iti ad-adu pay nga impormasion maipapan iti social networking, kitaem dagiti artikulo ti “Agimtuod Dagiti Agtutubo” iti Hulio ken Agosto 2011 a ruar ti Agriingkayo!
^ par. 10 No dadduma, saan a nainsiriban ti panangilimed iti maysa a banag—kas pagarigan, no ti gayyemmo ket nakaaramid iti nadagsen a basol, no kayatnan ti agpakamatay, wenno no adda ar-aramidenna a pakadangrananna. Para iti kanayonan nga impormasion, kitaem ti Agriingkayo! a Disiembre 2008, panid 19-21, ken Mayo 2008, panid 26-29.
^ par. 30 Para iti kanayonan nga impormasion, kitaem ti artikulo nga “Agimtuod Dagiti Agtutubo . . . Kasapulak Kadi Dagiti Nasaysayaat a Gagayyem?” iti Marso 2009 nga Agriingkayo!
Ammuem ti Ad-adu Pay
No Kasano ti Maaddaan iti Pudpudno a Gagayyem
Adda 4 a tips a makatulong tapno umuneg ti narabaw a panaggagayyem.


text:
Pasalip : 15th RFAAFIL (2016-2017)
- Napili a Sarita ken Daniw iti 12th RFAAFIL Reader's Choice Award
- 72, Naisalip iti 13th RFAAFIL
- Kopia ti RFAAFIL @ 10: Selebration ken Sagut iti Literatura Ilokana
- "Ti Sagutko ken ni Tatang" ken ti "Pidut" iti 11th RFAAFIL Reader's Choice
- Kuna Dagiti Ubbing iti Pilida a Sarita ken Daniw iti 11th RFAAFIL Reader's Choice Award
- No Apay a Nasurat ti Autor ti Saritana a Nangabak iti 12th RFAAFIL
- Subasta ti RFAAFIL Para iti GUMIL
- Dagiti Sertipiko Dagiti Mannurat
- RFAAFIL 2014: Adu ti Makaay-ayo Ngem Adda Latta Met Saan
- Dagiti Nangabak iti Salip iti Sarita ken Daniw a Para Ubbing ti 12th RFAAFIL
Pagbuyaan
Daytoy ti kompleto a listaan dagiti mannurat a nangabak iti pasalip ti RFAAFIL iti uneg ti maysa a dekada (2002-2012) a pakairamananen dagiti napadayawan iti 10th RFAAFIL.
Naipabuya ti video iti selebrasion ti RFAAFIL@10 iti ITC, Agoo, La Union idi Hulio 7-8, 2012.
208417